Eins og fram kom hér áðan má jafnvel búast við að fjölmennustu samkomur helgarinnar hér á landi séu á Suðurlandsbrautinni, þar sem fjöldi fólks hefur lagt leið sína í sýnatöku alla verslunarmannahelgina,
Engin er þjóðhátíðin þetta árið en Eyjamenn hafa þó fagnað í smærri hópum. Samkvæmt upplýsingum frá lögreglunni í Vestmannaeyjum var ekki yfir neinu að kvarta í nótt. Nokkuð var um hávaðaútköll þar sem fólk skemmti sér heima við, en engin alvarleg brot og enginn gisti fangageymslu.
En nóttin var verulega erfið að sögn framkvæmdastjóra tjaldsvæðanna á Akureyri. Starfsmenn voru að undir morgun til að verjast því að ölvað fólk reyndi að komast inná tjaldsvæðið á Hömrum.
Logi Geir Harðarson varðstjóri hjá lögreglunni á Akureyri segir nóttina hafa gengið vel. Fjórir voru færðir á lögreglustöðina og gistu þar í nótt. Hann segir að töluverður fjöldi sé á Akureyri.
Aðsókn á tjaldsvæðunum á Akureyri hefur verið góð alla helgina, um 800 gistu á Hömrum og um 200 á tjaldsvæðinu við Þórunnarstræti.
Tryggvi Marinósson, framkvæmdastjóri tjaldsvæðanna segir að sem betur fer hafi starfsfólkið ekki lent í svipuðum átökum í langan tíma.